钦定古今图书集成/明伦汇编/皇极典/第213卷 > 董仲舒春秋繁露 > 王道
## 钦定古今图书集成/明伦汇编/皇极典/第213卷 > 董仲舒春秋繁露 > 王道

《春秋》何贵乎元而言之？元者，始也，言本正也。道，王道
也。王者，人之始也。王正则元气和顺，风雨时，景星见，
黄龙下王；不正则上变夭贼并见。五帝三皇之治天
下，不敢有君民之心，什一而税，教以爱，使以忠敬长
老亲亲而尊尊，不夺民时，使民不过岁三日，民家给
人足，无怨望忿怒之患，强弱之难，无强贼妒疾之人。
民修德而美好，被发御哺而游，不慕富贵，耻恶不犯，
毒虫不螫猛兽，不搏抵，不触虫。故天为之下甘露，朱
草生，醴泉出，风雨时，嘉禾兴，凤凰麒麟游于郊，囹圄
空虚，画衣裳而民不犯，四裔傅译而朝，民情至朴而
不文。郊天祀地，秩山川，以时至。封于泰山，禅于梁父，
立明堂，宗祀先帝，以祖配天，天下诸侯各以其职来
祭，贡土地有所先以入宗庙，端冕盛服而后见先德
恩之报，奉元之应也。